**Η πανδημία του Covid-19 και ο κινηματογράφος: μία αμφίδρομη σχέση**

**Θανούλη, Ελευθερία**

*ΑΠΘ / Τμήμα Κινηματογράφου, e-mail: thanouli@film.auth.gr*

**ΠΕΡΙΛΗΨΗ**

Η πανδημία είναι μία συνθήκη που επηρεάζει όλες τις εκφάνσεις της ατομικής και συλλογικής ύπαρξης και εγκαθιδρύει τη «ρητορική του επείγοντος» τόσο στον πολιτικό όσο και τον ακαδημαϊκό λόγο. Συνεπώς, η σχέση πανδημίας και κινηματογράφου είναι μία σχέση που αξίζει να διερευνηθεί άμεσα, παρόλο που οι εξελίξεις τρέχουν και δεν μας επιτρέπουν να έχουμε μία πλήρη εικόνα του φαινομένου υπό συζήτηση. Στην εισήγηση μου θα αναφερθώ σε δύο βασικά ερωτήματα που αναδύονται στις μέρες μας και είναι τα εξής: α. πώς η πανδημία επηρεάζει την κινηματογραφική πρακτική και κυρίως την κινηματογραφική εμπειρία, και β. πώς ο κινηματογράφος μπορεί να μας βοηθήσει στην καλύτερη κατανόηση της πανδημίας και της διαμεσολαβημένης εμπειρίας. Ως θεωρητικός του κινηματογράφου θα εστιάσω περισσότερο στο δεύτερο ερώτημα και θα αναδείξω δύο επιμέρους ζητήματα, το πρόβλημα στη σχέση οθόνης και πραγματικότητας και το θέμα της μίμησης της τέχνης από τη ζωή.